Ďalšie detaily znovuzrodeného projektu z dielne GSC Game World.
O pokračovaní hry S.T.A.L.K.E.R. vieme asi len to, že k nám dorazí niekedy v roku 2021. Na akékoľvek ďalšie informácie musíme trpezlivo čakať. Jeden svetlý moment nastal teraz, keďže YouTube kanál Antishnaps priniesol rozhovor so zamestnancom štúdia GSC Game World, ktorý sa rozhovoril o plánoch do budúcna.
Podľa jeho slov do hry S.T.A.L.K.E.R 2 neplánujú pridať žiadny battle royale mód a rovnako tak neplánujú podporu virtuálnej reality. Samozrejme multiplayer to nevylučuje, avšak tento online trend v druhom pokračovaní nečakajte.
Z rozhovoru je však jasné, že autori chcú do hry zakomponovať všetky moderné technológie, aby sa im podarilo priniesť atmosferickú hru, ktorá nebude svojmu predchodcovi nič dlžná. Či to bude aj ray tracing však nevieme.
Potešujúci je aj fakt, že počítajú s podporou modifikácií, takže moderi si určite prídu na svoje.